Ontstoke kiesers trap minister uit oor diensleweringNathi Mthethwa. Foto: GCIS/Flickr/GovernmentZA Nathi Mthethwa, minister van kuns en kultuur en lid van die ANC se nasionale uitvoerende komitee, het gister ŉ vyandige ontvangs gekry tydens die ANC se deur-tot-deur‑veldtog in die W.B. Rubusana-streek in Oos-Londen. Mthethwa het die Scenery Park informele nedersetting in wyk 10 van die Buffalo City-metro besoek as deel van die regerende party se interaksie met mense op voetsoolvlak, genaamd Thuma Mina, wat deel is van ŉ landwye program. Nasionale ANC-amptenare is vergesel van lede van die provinsiale en streeksbestuur van dié party. Hulle wou mense aanspoor om vir die verkiesing in Mei 2019 te registreer en seker te maak hul besonderhede op die kieserslys is korrek. Maar Mthethwa se besoek is oorheers deur probleme rakende dienslewering, soos behuising en sanitasie. Woedende inwoners het hom vertel hulle is keelvol daarvoor dat die ANC-regering hulle afskeep en net onthou wanneer dit tyd raak om hul kruisies te trek. Die gemeenskap het die party daarvan beskuldig dat hulle net goed genoeg is om die ANC aan die bewind te kry, maar dat hul verteenwoordigers van hulle vergeet sodra hulle die paal haal.